Številka: 0100-550/2021/2

Datum: 25. 11. 2021

Zadeva: Določitev plače ob sklenitvi pogodbe o zaposlitvi za delovno mesto v višjem

tarifnem razredu

Spoštovani,

prejeli smo vašo elektronsko pošto, v kateri navajate, da je bila javna uslužbenka v vrtcu zaposlena od 1. 4. 2015 na delovnem mestu poslovni sekretar VI, od 1. 7. 2017 pa na delovnem mestu tajnik VIZ VI. V tem času je napredovala dvakrat za dva plačna razreda, torej skupno za štiri plačne razrede. S 1. 9. 2021 je javna uslužbenka sklenila pogodbo o zaposlitvi za delovno mesto poslovni sekretar VII/1. Zanima vas, kako se ji pravilno določi plača.

V zvezi z vašim vprašanjem vam sporočamo, da se v primeru premestitve oziroma sklenitve pogodbe o zaposlitvi za delovno mesto v višjem tarifnem razredu plača določi v skladu s prvim odstavkom 19. člena Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122): v nadaljevanju: ZSPJS), ki določa, da se ob zaposlitvi, premestitvi na drugo delovno mesto oziroma imenovanju v naziv ali višji naziv javni uslužbenec uvrsti v plačni razred, v katerega je uvrščeno delovno mesto, za katerega je javni uslužbenec sklenil delovno razmerje, oziroma na katerega je bil premeščen, oziroma v plačni razred, v katerega je uvrščen naziv, v katerega je imenovan. Če bi bil javni uslužbenec zaradi premestitve na delovno mesto oziroma v naziv v višjem tarifnem razredu uvrščen v nižji ali isti plačni razred, kot ga je dosegel z napredovanjem na delovnem mestu oziroma v nazivu pred to premestitvijo, pa se mu plačni razred na novem delovnem mestu oziroma v nazivu določi tako, da se že doseženi plačni razred na delovnem mestu oziroma v nazivu pred premestitvijo oziroma imenovanjem poveča za en plačni razred.

Iz vašega elektronskega sporočila razberemo, da je javna uslužbenka na delovnem mestu tajnik VIZ VI uvrščena v 28. plačni razred, pravico do plače za 28. plačni razred pa bi pridobila s 1. 12. 2021 (četrti odstavek 16. člena ZSPJS). Ker je javna uslužbenka s 1. 9. 2021 sklenila pogodbo o zaposlitvi za delovno mesto v višjem tarifnem razredu, se s 1. 9. 2021 na podlagi prvega odstavka 19. člena ZSPJS uvrsti v 29. plačni razred, torej v plačni razred, ki je za en plačni razred višji od plačnega razreda, v katerega je bila uvrščena na delovnem mestu v nižjem tarifnem razredu. Vendar pa javna uslužbenka pravico do izplačila plače, ki ustreza 29. plačnemu razredu pridobi s 1. 12. 2021, do takrat pa prejema plačo, ki ustreza 27. plačnemu razredu (izhodiščni plačni razred novega delovnega mesta). Razliko med t.i. uvrstitvenim in izplačilnim razredom je namreč treba upoštevati tudi v primeru premestitve na delovno mesto v višjem tarifnem razredu.

Hkrati vam posredujemo povezavo do mnenja, ki se prav tako nanaša na določitev plače v primeru sklenitve pogodbe o zaposlitvi za delovno mesto v višjem tarifnem razredu. Mnenje je bilo sicer pripravljeno v času interventnih ukrepov, je pa relevantno tudi za vaš primer, saj ob upoštevanju četrtega odstavka 16. člena ZSPJS tudi javni uslužbenci, ki so s 1. 4. 2021 izpolnili pogoje za napredovanje v višji plačni razred pridobijo pravico do višje plače s 1. 12. 2021: [Premestitev uradnika na delovno mesto v višjem tarifnem razredu v času interventnih ukrepov (31. 3. 2014)](https://www.gov.si/assets/ministrstva/MJU/Placni-sistem/INTERVENTNI-2020/Premestitev-uradnika-na-delovno-mesto-v-visjem-tarifnem-razredu-v-casu-interventnih-ukrepov-31.-3-2014.doc).

Prijazen pozdrav,

Peter Pogačar

 generalni direktor